**Triumviratul unei acuzări**

*Blacks*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se adună peste secoli ale lumii începuturi

ce prin Universul tainic Nemurirea au cătat

de la o stătută clipă, mult pre grea în conținuturi,

până la prezentul care în trecut s-a dispersat.

Sub imperiul judecății un divan se desfășoară

și analizează dacă al lor sens a fost corect,

Dacă viața-n echilibru a dansat pe-a clipei sfoară,

ori a fost doar acrobatul doborât de-al lui afect.

Un triumvirat apare la prezidiul din înalturi

CHRONOS scutură din lanțuri și se-așază pe-al său tron,

În clepsidra-i însăși Clipa își ocupă taine caturi

și începe jeluirea sub al timpului nevrom.

Îl urmează îmbătrânită, fără lipsă de emfază,

NAȘTEREA ce poartă-n gânduri ale omenirii prunc.

La prezidiul judecății cu un scâncet se așază

cum mai ieri se așezase tainică pe-al lumii runc.

Într-o liniște deplină, ca un hoț în acțiune,

MOARTEA calcă spre prezidiu fără urmă, fără chip,

Două focuri de sub glugă, cu a lor ablațiune,

Judeca-vor Nemurirea din al vieții cenotip.

Un aprod ne dă de știre că a judecății sală

va dezbate cum de LUMEA în răspunsuri echivoc

s-a ferit de-angajamente, de a fi pe veci vasală

celui care a dorit-o doar o pradă în voloc.

Cu al dangătului clopot se ridică-n acuzare

cel care măsoară clipa și al veșniciei curs

TIMPUL, iată, ia cuvântul, acuzând cu disperare

că a Omenirii viață s-a dezis de-al lui parcurs.

- Cât de mare-i îndrăzneala de-a transcende peste veacuri

cu a gândului magie fără să îmi dea obol?

Cum a omenirii spiță e imună la atacuri

și-n oceanul deznădejdii e un liniștit atol?

Cum de are îndrăzneala de-a gândi la nemurire,

Că-mi va depăși puterea și va toarce cum va ști

caierele de Lumină izvorâte din gândire

din care va face firul care nu se va sfârși?

NAȘTEREA se-ncurcă-n fuste și coboară diabolic

să-și susțină acuzarea ca și cum nimic n-a fost

când s-a desfătat în perini și-a născut în mod simbolic

o Speranță agățată de al Omenirii rost.

- Cum de cea împricinată și-a permis cu-a sa voință

să renege la născare ale ursitoarei gând

și pe-a timpului abscisă a învins prin iscusință

a destinului putere, fericirea câștigând?

Nu i-am dat acele daruri deschizând a mea larghețe

să consume măreția bogățiilor lumești?

Cum de a decis că-n viață doar din fapte să învețe

că a bogăției taină doar în suflet o găsești?

Se ridică din prezidiu, plină de-ntuneric, MOARTEA

Către Naștere se-ndreaptă și-o întrerupe imediat:

- Să mă ierți, tu, surioară că nu îți voi ține partea,

dar nici să te-acuz prea tare nu se cade cu bănat.

Știi că ne-am născut alături, în secunda fără viață

când a timpului zăloagă a deschis cel tainic semn

ce a despărțit în două viața cu al lui povață

și ne-a dat o simbioză ce-o trăim ca un consemn.!

Tu să fii dorită-n lume, iar au veșnic blestemată

Să deschizi speranța-n lume, eu să-mprăștii tragedii.

În hotarele impuse Omenirea ferecată

să trăiască toată viața cu a fricii pandemii.

Mică e a ta urzeală când ai slobozit spre lume

ursitoarea cea perfidă ce le-a dat celestul har

de a crede că în viață bogăția dă un nume

ce pe drumul nemuririi le va fi ca un culoar.

Însă este poate timpul să remarc cu-a mea frustrare,

că i-ai dat și o speranță de-a gândi că va trăi

peste limita impusă de a mea administrare,

că în toate va învinge de n-ar ști a șovăi.

Iată cum a mea cădere o aduc azi la pricină

Voi să judecați tăria și al Omenirii foc

Ce mi-a provocat arsura prin religia creștină

afirmând că prin credință va fi ac l-al meu cojoc.

Acuzata se ridică dintre gratii nevăzute

ce s-au ridicat în timpuri pe un punct de Univers

Își prezintă apărarea cu-ale vorbelor lăute

Adevărul-n pledoarie se revarsă cu-al lui vers.

- Gravă este acuzarea ce mi-o oferiți drept hrană

cu care să-mi mistui foamea zilelor ce vor urma,

Ori să îmi reneg căldura și condiția umană

ca să vă opresc tirada și procesul a-l curma.

Voi mă acuzați că-n fire nu voi ține cont de-un capăt

ce Moartea îl va întinde ca o piedică-n destin,

că nu îmi ferec speranța cu a neputinței lacăt,

că îi pun în antiteza al meu rost briliantin.

Noi purtăm al vieții sceptru ca un semn de răzvrătire

și nu acceptăm sfârșitul, așa cum e programat.

Prin copii noi trecem hatul și a Morții uneltire

ce încearcă să stopeze tot ce-n viață am creat.

Astfel, Moartea, ca și Timpul, trebuie să înțeleagă

că în bătălia fadă ce de veacuri o susțin

Au prins în voloc plevușca și a trupurilor nadă

dar nu au cules gândirea ce urmașii o dețin.

Azi mă acuzați că-n lume, calea dură am ales-o

și nu am găsit splendoarea în al ursitoarei har,

Dar a bogăției faimă este calpă și pe verso

nu va prinde prin ștanțare tot ce fi-va legendar.

Voi puteți să dați verdictul, așa cum vă este vrerea,

s-acuzați că Omenirea e bolnavă de sperjur

că v-a provocat la luptă și v-a renegat puterea

Luminând cu-a sa gândire tot ce ați decis obscur.

-------------------------------------------------

Tu, ce prins-ai în cătare aste slove înșirate,

te întreabă daca Lumea la proces a câștigat!

Fă-ți interna analiză s-auzi inima cum bate,

de gândirea îți e vie ori căzută în păcat.

Nu privi înspre trecuturi în interna analiză

ci să cauți viitorul cu un gând ereditar!

Să topești cu-a ta Lumină a hotarului baliză,

pe oceanul Nemuririi tu să navighezi cu har.